|  |
| --- |
| **Joh. 14:1-7****“Jesus se hemelvaart waarborg joune.”***Andries Burger, GK Pinetown, 13 Mei 2021 - Hemelvaart* |

*Sing:* *Lied 167:1,2; Lied 426:1,2; Lied 599:1,2,3; Lied 428:1,2; Lied 566:1,2,3*

40 dae gelede het ons Jesus se opstanding uit die dood herdink, soos ons trouens elke Sondag ook doen.

Sy opstanding uit die graf is die fisiese bewys van sy oorwinning oor die dood en die duiwel.

Dit is die fisiese bewys dat al God se beloftes waar is en met sekerheid vertrou kan word.

Jy kan jou lewe daarvoor op die spel plaas:

dat Jesus elkeen wat in Hom glo se sondeskuld betaal het;

dat Hy ons van die sonde se heerskappy bevry het en ons gered het van God se verskriklike straf;

dat Hy ons met God versoen het sodat Hy ons in Christus as kinders sy aanneem.

Met sy opstanding was sy werk as mens op aarde afgehandel, “volbring” soos Hy aan die kruis uitgeroep het. Waarom dan nie dadelik opvaar hemel toe nie?

Sonder om te dink dat ons God se redes kan verstaan is daar wel drie dinge wat Jesus nog gedoen het voordat hy terug is na sy Vaderhuis toe.

Die eerste is dat Hy sy dissipels getroos en die basis begin lê sodat hulle later deur die Heilige Gees se werk sou verstaan wat Hy gedoen het en waarom dit so moes gebeur.

Daarby het Hy in daardie 40 dae baie seker gemaak dat ons van twee dinge baie seker sou wees – dat Hy opgestaan het en dat hy steeds ŉ mens met ŉ fisiese liggaam was.

Hy het regtig uit die dood opgestaan.

 Lees saam wat Paulus in 1 Kor. 15:3-7 getuig,

*“3Die belangrikste wat ek aan julle oorgelewer het en wat ek ook ontvang het, is dit: Christus het vir ons sondes gesterf, volgens die Skrifte; 4Hy is begrawe en op die derde dag opgewek, volgens die Skrifte. 5Hy het aan Sefas verskyn, daarna aan die twaalf, 6en daarna aan meer as vyf honderd broers tegelyk, van wie sommige al dood is maar die meeste nou nog lewe. 7Daarna het Hy aan Jakobus verskyn en toe aan al die apostels...*

Hy was steeds ŉ mens met ŉ fisiese liggaam.

Lees saam wat Lukas getuig in Luk. 24:36-42,

*“36Terwyl hulle nog oor hierdie dinge praat, staan Jesus self meteens daar tussen hulle en sê vir hulle: “Vrede vir julle!” 37Hulle het geweldig geskrik en bang geword en gedink hulle sien 'n gees. 38Hy sê toe vir hulle: “Waarom is julle so verskrik, en waarom kom daar twyfel in julle harte? 39Kyk na my hande en my voete: dit is tog Ek self. Voel aan My en kyk! 'n Gees het tog nie vleis en bene soos julle sien dat Ek het nie.” 40Terwyl Hy dit sê, wys Hy vir hulle sy hande en voete. 41Toe hulle van blydskap en verwondering nog nie kon glo nie, sê Hy vir hulle: “Het julle hier iets om te eet?” 42Hulle gee Hom toe 'n stuk gebakte vis. 43Hy het dit gevat en voor hulle oë geëet.”*

En toe, 40 dae na sy opstanding word Hy as opgestane lewende mens in die hemel opgeneem soos ons in Hand. 1:9-11 lees,

*9Nadat Hy dit gesê het, is Hy opgeneem terwyl hulle dit sien, en 'n wolk het Hom weggeneem, sodat hulle Hom nie langer kon sien nie. 10Terwyl Hy weggaan en hulle nog stip na die hemel kyk, het daar skielik twee mans in wit klere by hulle gestaan. 11Dié sê toe vir hulle: “Galileërs, waarom staan julle so na die hemel en kyk? Hierdie Jesus wat van julle af na die hemel toe opgeneem is, sal net so terugkom soos julle Hom na die hemel toe sien opgaan het.”*

Jesus se hemelvaart beteken geweldig baie en die impak daarvan is vêrreikend.

Ek wil vanaand net op een daarvan fokus – wat dit inhou vir my en jou verwagting op self ook opgeneem te word in die hemel.

Maar voordat ek dit doen, wil ek net eers kortliks twee vrae antwoord wat ek al heelwat gehoor het.[[1]](#footnote-1)

Die eerste vraag – na watter hemel het Jesus opgevaar?

Jesus het nie opgevaar na die sewende hemel nie. Daar is geen enkele verwysing in die Bybel na iets soos ŉ sewende hemel nie.

Dit is wel ŉ bekende spreekwoord dat as iemand uitermate gelukkig is dat mense dan sou kon sê hy of sy is “in die sewende hemel”. Waar kom dit vandaan as dit nie in die Bybel is nie?

Die Jode het ŉ geskrif, die Talmoed, wat soos ŉ kommentaar of verdere verduideliking is van die eerste vyf boeke in die Bybel. In die Talmoed het een van die Rabbi’s die storie uitgedink dat God Homself al verder van die mens onttrek het soos die mens aanhou sonde doen het – eers na die eerste hemel na Adam en Eva se sonde, en dan na die tweede hemel na Kain vir Abel vermoor en so aan totdat God so ver as die sewende hemel gekom het.

In die Koran, die geloofsboek van Islam is daar blykbaar ook ŉ verwysing van ŉ sogenaamde sewende hemel.

Maar die Bybel self, die enigste gesagvolle woord van God praat daar niks van nie.

Die Bybel ken net drie verklarings van “hemel”.

Die eerste is die blou lug om ons waarin die voëls van die hemel vlieg.

Die tweede is betekenis in die Bybel vir “hemel” is die wye, asemrowende hemele van sterrestelsels.

Die derde en laaste betekenis vir hemel in die Bybel is daar waar God is in volkome heiligheid, heerlikheid en almag. In 2 Kor. 12:2 noem Paulus dit die “derde hemel”.

Dit is waarheen Jesus opvaar – na sy Vader toe waar Hy met sy fisiese verheerlikte menslike liggaam in God se direkte volkome heerlike heilige salige teenwoordigheid is.

Die tweede vraag gaan oor Christus se teenwoordigheid by ons in hierdie lewe, terwyl Hy duidelik nie hier is nie maar in die hemel.

Hoe kan Hy by ons wees “al die dae tot die voleinding” soos hy in Mat. 28: 20 belowe, en terselfdertyd fisies in die hemel wees en nie hier nie?

Laat ek dit kort antwoord soos ons dit ook in die belydenis antwoord (HK V&A 48).

Jesus Christus is uniek daarin dat Hy terselfdertyd volkome mens is en volkome God.

As mens is Hy op een fisiese plek en dit is in die “derde hemel”.

Maar sy Goddelikheid kan nie fisies ingeperk word nie en deur sy Gees is Hy met ons, is Hy ín ons soos Paulus skryf is dit Hy wat in ons lewe.

Kom ons besin nou oor

wat die impak van Jesus se hemelvaart is op gelowiges se verwagting om self ook in die hemel opgeneem te word.

 Lees **<< Lees Joh. 14:1-6 >>**

Ek kan my nie indink wat Jesus se dissipels deurgemaak en hoe ontnugter en verward hulle moes gewees het nie.

Dink daaraan –

die ontsteltenis van Jesus se kruisiging,

die verbasing van sy opstanding en sekerlik ook blydskap,

die onsekerheid van wat toe sou gebeur en dan,

Jesus se bevestiging dat Hy weggaan.

Geen wonder dat Hy hulle troos en tot bedaring bring nie.

Dit is belangrik om te sien hoe Hy dit doen – nie met ŉ cliché “dat alles sal regkom nie”.

Hy herinner hulle aan die enigste ware bron van troos – glo in God.

Het Hy dan nie sy trou en sy liefde en genade bo alle twyfel bevestig in die geskiedenis van Israel nie, en verál in die vervulling van een en elke belofte oor die Verlosser wat sou kom nie?

En daarby – Glo in My, Jesus Christus.

Is jy dalk oor énigiets ontsteld?

Persoonlike kennis en vertroue – geloof – in Jesus Christus is die enigste en volkome bron van troos in álle omstandighede.

Hoe beter jy Hom ken en vertrou – hoe minder sal dinge in hierdie lewe jou ontstel.

Jesus praat van die hemel as ŉ bepaalde plek waarheen Hy gaan, ŉ plek waarvan Hy weer sal terug kom, en waarna Hy weer sal gaan nadat Hy al sy dissipels kom haal het.

Natuurlik kan ons nie weet waar daardie plek fisies is nie want om by God in sy heerlike teenwoordigheid te wees is nie natuurlik nie.

God is bo-natuurlik – Hy was dit al voordat Hy die natuurlikheid van die skepping gemaak het.

En soos Hy bo-natuurlik is netso ook die plek waar sy heerlikheid en sy heiligheid tuis is, daar waarheen Jesus opgevaar het.

Vir ongelowiges is hierdie hemel ŉ mite, ŉ ontsnappings fabel wat hulle skepties en met minagting verwerp – jy kan dit verwag van mense wat dink God is ŉ mite en dat die Bybel maar ŉ gewone boek is.

Maar hulle ongeloof verander egter niks – soos ŉ volstruis se kop in die sand nie die wind laat ophou waai nie...

 Jesus is duidelik – Hy gaan na ŉ plek toe.

Watter plek? Die huis van sy Vader.

Kan jy jou die perfekte huis indink? Wanneer jy moeg gewerk en moeg bekommer is, dan is daar niks beters as om huis toe te gaan waar jy net jouself kan wees, waar mense vir jou lief is en jou aanvaar soos jy is. Waar jy in vrede kan rus...

So gaan Jesus na sy Vader se huis toe, sy opoffering is verby, sy lyding het Hy verduur, die stryd het Hy gestry en al is Hy in die hakskeen gebyt in die kruisdood het Hy met opstanding oorwin; en nou ... nou gaan Hy huis toe, na sy Vader toe.

En daar gaan Hy plek maak vir sy dissipels dit is elkeen wat navolgers van Jesus is deur geloof. Hy gaan nie kamers aanbou of so iets nie.

Hy maak plek vir gelowiges met sy verlossing van God se straf op sonde,

Hy maak plek met die versoening met God wat Hy bewerk het vir elkeen wat in Hom glo,

Hy maak plek deur ŉ Voorspraak vir gelowiges te wees by sy Vader wat ook ons Vader geword het.

Sedert Adam en Eva die rebellie van die ganse mensdom teen God begin het , was daar geen plek meer vir ŉ mens in God se teenwoordigheid nie.

Hy het ons van Hom af verdryf en engele met vlammende swaarde opdrag gegee om ons weg te hou.

Maar Jesus is ŉ mens sonder enkele sonde, as volkome gehoorsame en volmaak heilige mens is Hy die eerste mens wat weer kan teruggaan na sy Vader se huis. Hy is welkom daar en Hy sy daarwees maak plek vir ander mense soos Hy...

Omdat Hy daar is, bring dit hoop vir alle mense, want

dit bewys dat enigeen van ons wat soos Hy volkome heilig kan wees sal netso welkom wees daar...

Maar hoe sal ons ook heilig en vir God aanvaarbaar word?

 Wat is die pad of die weg daarheen, wou Tomas ook weet.

Jesus is die weg.

Hy is die pad vir enige mens om weer volkome heilig te kan word en so weer welkom te wees in God se teenwoordigheid, daar in die bonatuurlike derde hemel vol van God majesteit en heerlikheid.

Elkeen wat in Christus glo se sondeskuld word deur sy bloed skoongewas so wit soos sneeu.

Hy neem al die sonde van elkeen wat glo totaal op Hom en Hy dra die volle straf daarop, Hy betaal die volledige skuld daarvan.

En netsoos ons sonde op Hom toegereken word, so word sy volkome gehoorsaamheid, sy volmaakte heiligheid vir ons toegereken – uit genade, omdat jy glo...

In Christus is God nie meer ŉ verterende vuur weens ons sonde nie,

in Christus word Hy ons liefdevolle Vader met ŉ huis waarin Jesus se verlossing en sy fisiese menslike teenwoordigheid in die hemel vir ons plek maak.

Jesus is weg, maar Hy is ook die waarheid en die lewe.

Daar is baie wat sê hulle glo maar nie rêrig op Hom vertrou nie.

Hulle weet van Hom maar hulle wil steeds maar lewe en doen soos hulle wil.

Hulle lewe dalk fatsoenlik soos dit in ons samelewing aanvaarbaar is – maar hulle doen dit nie vir God nie.

Hulle swaai Christus se baniere, hulle plak ŉ vissie plakkers op hulle karre, stuur mooi WA boodskappies aan, maar Jesus is nie regtig hulle koning nie.

Jesus sien regdeur dit en wanneer so ŉ mens by die hemel aanklop sal hulle agterkom dat daar toe nie plek is vir almal wat daarop aanspraak wil maak nie.

Jesus is die waarheid – en Hy weet wie waarlik glo.

Wonder jy of jy waarlik glo?

Maak seker – kyk na jou lewe, nie net wat jy doen nie, kyk waarom jy dit doen.

Wat is jou motivering –

is dit omdat jy ŉ getuie van Jesus wil wees?

Is dit selfs teen jou wil dat jy sy wil doen?

Is dit omdat jy Hom liefhet en kom dit saam met ŉ passie om Hom beter te ken, en beter te volg?

 Maak seker...

Sonder Hom is daar geen lewe nie, sonder Hom bly almal dood in sonde en oortredings – maak nie saak of jy en selfs ander dalk dink jy is so ‘liefdevolle wonderlike mens’ nie.

Daar is nie ŉ ander pad na God se woning in die hemel nie,

Ag ... en hoe verward en eiewys en verlore is die wêreld nie hieroor nie.

Jesus is duidelik, God se Woord is glad nie onduidelik hieroor nie.

Daar is geen ander pad nie –

net maar Jesus en die plek wat Hy maak met

 sy sondeoffer, sy opstanding, oorwinning wat Hy met hemelvaart waarborg...

Ja waarborg,

soos Jesus as volkome gehoorsame en volmaak heilige mens reeds fisies in die hemel is,

netso seker sal elke mens wat Christus se gehoorsaamheid en heiligheid deur geloof in genade ontvang, ook daar wees.

Kan ŉ mens in God se woonplek, in die hemel wees – Ja, Jesus is die bewys daarvan en die waarborg.

Wonder jy dalk wanneer?

Wel, in die gees sal ons onmiddellik by Hom wees wanneer ons liggaam hier op die aarde sterf –

dit weet ons uit Jesus se antwoord aan die bekeerde moordenaar op die kruis langs hom – “vandag sal jy saam met my in die paradys wees.” (Luk. 23:43)

En wanneer Hy weer kom op die wolke,

dan sal dié wat al gesterf het uit die grafte opstaan en ons wat nog lewe se liggame sal verander word –

sodat almal wat Jesus se verlossing uit genade deur geloof ontvang het met verheerlikte liggame soos Jesus en saam Jesus ons woonplek ontvang in die huis van óns Vader. (1 Tes. 4:13-17)

Ewig in die heerlike teenwoordigheid van God

saam met Jesus en

saam met almal wat in alle tye en alle plekke hulle hoop en vertroue in geloof op Hom gestel het.

Tot dan –

Jesus is reeds daar –

Hy is die waarborg vir elkeen wat glo –

wees verseker van die heerlikheid van jou hemelse woning wat Jesus gereed maak,

en fokus alles wat jy doen in hierdie lewe op die pad soontoe.

Daar is geen ander pad nie, Jesus Christus is die weg, die waarheid en die lewe.

Amen

1. Hierdie gedeelte in grys kan uitgelaat word om die preek ietwat te verkort indien nodig. [↑](#footnote-ref-1)